Statsministeren opgiver at komme igennem med en af regeringens allerstørste mærkesager - en stor skattereform.

Det bliver ikke i denne omgang, at regeringen får Dansk Folkeparti med på "historisk store skattelettelser" til alle i beskæftigelse ved blandt andet at hæve loftet over beskæftigelsesfradraget.

Det siger statsminister Lars Løkke Rasmussen (V) på et pressemøde tirsdag formiddag.

- Vi må sande, at vi ikke kan indfri ambitionen om at give familierne lidt mere luft i husholdningerne, siger statsministeren.

I stedet vil regeringen i den kommende tid alene forsøge at nå til enighed med støttepartiet om en mindre skattereform, hvor penge, der er blevet skaffet via aftaler tidligere i valgperioden, bliver brugt.

Det drejer sig blandt andet om én milliard kroner årligt, som er skaffet via den aftale om at indføre et kontanthjælpsloft og en lavere integrationsydelse, som blå blok blev enige om i 2015. Derudover drejer det sig om den besparelse på cirka 2,5 milliarder kroner, som blev skaffet i forbindelse med aftalen i sommeren 2017 om at få danskerne til at blive længere på arbejdsmarkedet.

Pengene skal ifølge statsministeren bruges på at sænke skatten for de lavestlønnede og løse det såkaldte samspilsproblem, der betyder, at det for nogle ikke kan betale sig at spare op til pension.

Dansk Folkepartis formand Kristian Thulesen Dahl lagde allerede i december op til, at netop en sådan model kunne være en løsning på den fastlåste situation i dansk politik.

- Regeringen er kommet frem til den konklusion, at hvis vi skal have en god start på 2018, så skal vi hellere fokusere på de ting, vi kan blive enige om, siger Lars Løkke Rasmussen.

TV 2s politiske redaktør forklarer.

Langt fra regeringens plan

Dermed har regeringen opgivet store dele af den skattereform, den fremlagde for et halvt års tid siden. Her lagde man op til at bruge langt flere milliarder på skattelettelser. Det har Dansk Folkeparti igen og igen afvist at være med til, og i december udviklede forhandlingerne sig til et højspændt politisk drama, hvor Liberal Alliance truede med ikke at ville stemme for finansloven, hvis ikke der samtidig var indgået en skatteaftale, der sikrede de største lettelser "i mands minde", som LA-formand Anders Samuelsen formulerede det.

Særligt Liberal Alliance har stået hårdt på, at der skulle gives historisk store skattelettelser. De opgav i december truslerne om at stemme imod finansloven, fordi Anders Samuelsen var overbevist om, at en stor skatteaftale kunne landes i begyndelsen af 2018. Men den aftale ser altså ud til langt fra at blive så stor, som regeringen havde ønsket.

Dansk Folkeparti krævede, at der skulle laves markante udlændingestramninger - et såkaldt "paradigmeskifte" i udlændingepolitikken - hvis partiet skulle gå med til en aftale om store skattelettelser. Regeringen har dog ikke været i stand til at imødekomme Dansk Folkepartis ønsker til stramninger, og nu lægger statsministeren op til at adskille de to emner - udlændingestramninger og skattelettelser - fremover.

- Regeringen vil meget gerne drøfte udlændingepolitik, men på udlændingepolitikkens præmisser, siger Lars Løkke Rasmussen.